ფუად მებაზაა

ფუად მებაზაა ( დ. 15 ივნისი, 1933 — გ. 23 აპრილი, 2025) — ტუნისის პოლიტიკოსი, რომელიც 2011 წლის 15 იანვრიდან 13 დეკემბრამდე ტუნისის პრეზიდენტის მოვალეობას ასრულებდა. ტუნისის დამოუკიდებლობამდე იგი აქტიურად მოღვაწეობდა პარტია „Neo Destour“-ში. სხვადასხვა დროს მას ეკავა ახალგაზრდობისა და სპორტის, საზოგადოებრივი ჯანმრთელობის, ასევე კულტურისა და ინფორმაციის მინისტრის თანამდებობები. 1991 წლიდან 2011 წლამდე იგი იყო ტუნისის დეპუტატთა პალატის თავმჯდომარე.Top advisor: China to push forward cooperation with Tunisia Xinhua News 17 April 2007

პოლიტიკური კარიერა
დამოუკიდებლობამდე
ტუნისის ფრანგული ოკუპაციის პერიოდში დაბადებული მებაზა 1947 წელს „კონსტიტუციური ახალგაზრდობის“ წევრი გახდა. იგი აირჩიეს პოლიტიკური პარტია „Neo Destour“-ის ექს-მარსელის განყოფილების წევრად. ამ პარტიამ უდიდესი როლი ითამაშა საფრანგეთისგან დამოუკიდებლობის მოპოვებაში. 1955 წელს იგი აირჩიეს „Neo Destour“-ის მარსას განყოფილების გენერალურ მდივნად, ხოლო 1956 წელს მონპელიეს განყოფილების პრეზიდენტად.

1956–2010
1956 წელს ტუნისის მიერ დამოუკიდებლობის მოპოვების შემდეგ, 1964 წლიდან მოყოლებული, მებაზაა რამდენჯერმე აირჩიეს დეპუტატთა პალატაში. 1969-დან 1973 წლამდე მას ტუნისის გუბერნატორ-მერის თანამდებობა ეკავა. 1970-იან წლებში და 1980-იანი წლების ბოლოს იგი სხვადასხვა დროს ხელმძღვანელობდა ახალგაზრდობის, სპორტის, საზოგადოებრივი ჯანმრთელობის, კულტურისა და ინფორმაციის სამინისტროებს. 1980-იან წლებში მებაზა ელჩად მსახურობდა ჟენევასა და მაროკოში. 1988 წლიდან იგი იყო „კონსტიტუციური დემოკრატიული გაერთიანების“ (RCD) ცენტრალური კომიტეტის წევრი. 1995-დან 1998 წლამდე მას კართაგენის მერის პოსტი ეკავა. 1997 წელს იგი დეპუტატთა პალატის თავმჯდომარედ აირჩიეს, 2004 წელს კი ამავე თანამდებობაზე ხელახლა აირჩა.

2011 წლის პრეზიდენტობა
ტუნისის რევოლუციის დროს, 2011 წლის 14 იანვარს, პრეზიდენტმა ზინ ელ-აბიდინ ბენ ალიმ დატოვა ქვეყანა მას შემდეგ, რაც იგი მოჰამედ განუშიმ შეცვალა. მომდევნო დღეს, საკონსტიტუციო საბჭომ, 1959 წლის კონსტიტუციის 57-ე მუხლის შესაბამისად, ფუად მებაზაა, როგორც დეპუტატთა პალატის თავმჯდომარე, რესპუბლიკის პრეზიდენტის მოვალეობის შემსრულებლად დანიშნა.Tunisian parliamentary speaker becomes acting president: officials Ahramonline 15 January 2011 იმ დროს იგი დამხობილი რეჟიმის ერთ-ერთ გავლენიან ფიგურად მიიჩნეოდა.

განუშიმ, რომელიც პრემიერ-მინისტრის თანამდებობა დაიკავა, 17 იანვარს ახალი მთავრობა დანიშნა, ხოლო მებაზამ მომდევნო დღეს „კონსტიტუციური დემოკრატიული გაერთიანება“ (RCD) დატოვა. მან ასევე განაცხადა, რომ თავისი როლისა და საპრეზიდენტო ფუნქციის გათვალისწინებით, 2011 წლის 15 იანვარს ხალხის წარმომადგენელთა ასამბლეის თავმჯდომარის თანამდებობა დროებით თავის პირველ ვიცე-პრეზიდენტს, საჰბი კარუის გადასცა. საჰბი კარუი ამ თანამდებობას დროებით ასრულებდა, ხოლო პირველი სხდომა 2011 წლის 4 თებერვალს გაიმართა.

2011 წლის 19 იანვარს მებაზამ სიტყვით გამოსვლისას განაცხადა, რომ ქვეყანაში უსაფრთხოების მდგომარეობა მნიშვნელოვნად უმჯობესდებოდა და სტაბილურდებოდა. მან ასევე პირობა დადო, რომ არეულობაზე პასუხისმგებელი პირები გამოვლენილნი და დაპატიმრებულნი იყვნენ. მან აღნიშნა, რომ სურდა უზრუნველეყო მთავრობის მიერ ნაკისრი ვალდებულებების შესრულება, რაც სრულ წინააღმდეგობაში იქნებოდა წარსულთან. მომდევნო დღეს მთავრობის ხუთი წევრი, მათ შორის კამელ მორჟანი, რიდა გრირა, აჰმედ ფრია, მუნსერ რუისი და ზუჰეირ მდაფარი, გადადგა.


თავისუფალი არჩევნების მოლოდინში, 2011 წლის 9 თებერვალს, დეპუტატთა პალატის კენჭისყრიდან ორი დღის შემდეგ, მრჩეველთა პალატამ მიიღო კანონი, რომელიც პრეზიდენტის მოვალეობის შემსრულებელს უფლებას აძლევდა, ქვეყანა დეკრეტ-კანონებით ემართა. 2011 წლის 27 თებერვალს განუში გადადგა ბეჯი კაიდ ეს-სებსის სასარგებლოდ, რომელმაც ახალი მთავრობა ჩამოაყალიბა.

2011 წლის 3 მარტს მებაზამ გამოაცხადა დამფუძნებელი კრების არჩევნების შესახებ, რომელსაც უნდა შეემუშავებინა ახალი კონსტიტუცია 1959 წლის კონსტიტუციის შესაცვლელად. თავის გამოსვლაში მან აღნიშნა:

„პოლიტიკური რეფორმა მოითხოვს ახალი კონსტიტუციური საფუძვლის პოვნას, რომელიც ასახავს ხალხის ნებას და სარგებლობს სახალხო ლეგიტიმაციით. მოქმედი კონსტიტუცია რევოლუციის შემდეგ აღარ შეესაბამება ხალხის ამბიციებს და დაძლეულია არსებული გარემოებებით, აღარაფერს ვამბობ იმ ცვლილებებზე, რომლებმაც მასზე გავლენა მოახდინეს მრავალი შესწორების გამო. ეს შესწორებები ხელს უშლის რეალურ დემოკრატიულ ცხოვრებას, დაბრკოლებას წარმოადგენს გამჭვირვალე არჩევნების ორგანიზებისთვის და ისეთი პოლიტიკური კლიმატის შექმნისთვის, სადაც თითოეულ ინდივიდს და ჯგუფს შეეძლება ტკბობა თავისუფლებითა და თანასწორობით“.

2011 წლის 12 დეკემბერს ფუად მებაზაა მონსეფ მარზუკიმ შეცვალა. იმავე დღეს მებაზაამ გამოაცხადა თავისი განზრახვა, რომ საპრეზიდენტო უფლებამოსილება ოფიციალურად, საზეიმო ცერემონიაზე გადაებარებინა. მომდევნო დღეს ის უკანასკნელად შეხვდა მარზუკის საპრეზიდენტო სასახლეში, რის შემდეგაც ავტომობილით ტუნისში მდებარე საკუთარ რეზიდენციაში გაემგზავრა.

გარდაცვალება
ფუად მებაზაა 2025 წლის 23 აპრილს, 91 წლის ასაკში, ხანგრძლივი ავადმყოფობის შემდეგ გარდაიცვალა. იგი დაკრძალულია  ჯელაზის სასაფლაოზე ტუნისში.

იხილეთ აგრეთვე
ტუნისის პრეზიდენტი

რესურსები ინტერნეტში
 Biography of Fouad Mebazaa (in French)

სქოლიო

კატეგორია:ტუნისელი პოლიტიკოსები
კატეგორია:ტუნისის პრეზიდენტები
კატეგორია:დაბადებული 1933
კატეგორია:გარდაცვლილი 23 აპრილი
კატეგორია:გარდაცვლილი 2025